Tronkstraf, boetes kan kom as SA-ners nié maskers draRonald Lamola (Foto: Kopano Tlape GCIS) Suid-Afrikaners wat versuim om ’n gesigmasker te dra te midde van die Covid-19-pandemie, kan moontlik binnekort ŉ boete of selfs tronkstraf opgelê word. Die regering het Maandag op nuut ’n beroep op landsburgers gedoen om gehoor te gee aan sy pleidooi oor die dra van maskers, om te verhoed dat die kwessie moontlik later gekriminaliseer word. Ronald Lamola, minister van justisie en korrektiewe dienste, het Maandag tydens ’n mediakonferensie van die nasionale Covid-19-bevelsraad gesê talle Suid-Afrikaners dra steeds nie gesigmaskers nie aangesien daar geen strafbepaling vir die oortreding van dié betrokke regulasie is nie. Volgens Lamola kan die eienaars van openbare persele soos winkels of openbare vervoer tans aanspreeklik gehou word, sou een van hul kliënte nie ŉ masker dra nie. Die regering oorweeg dit egter nou om individue persoonlik aanspreeklik te hou, sou hulle versuim om ŉ masker te dra. Daar word egter nog nie onderskeid getref tussen ’n boete of tronkstraf indien individue dié reël oortree nie. Volgens die minister is die regering huiwering om die betrokke oortreding te kriminaliseer, maar oorweeg dit nietemin, sou Suid-Afrikaners nie gehoor gee nie. Argieffoto ter illustrasie (Foto: Unsplash) “Dit moet die norm word. Dit moet ’n verleentheid word om nié ’n masker te dra nie. Dit moet koel wees om ’n masker te dra,” het Lamola gesê. Nkosazana Dlamini-Zuma, minister van samewerkende regering en tradisionele sake, het op haar beurt gesê Suid-Afrikaners moenie net maskers dra om ’n boete vry te spring nie, maar eerder om hulself en die publiek te beskerm. “Ons hoop is dat niemand ooit beboet sal moet word omdat hy of sy nie ’n masker dra nie en dat niemand ooit om dié rede ’n kriminele rekord sal kry nie, juis omdat almal maskers dra.”